和裴庫部十二韵
作者：劉攽
朝代：宋

paragraphs: 懷人存蔽芾，招隠賦窅窊。
賢傑多能事，音徽自不瑕。
偶然新樸斫，一笑爲歡呀。
夏屋已隆棟，清池非漚麻。
望賒隨朔雁，坐久至昏鴉。
好事逢諸彥，佳聲播四遐。
燕遊安以樂，詩語正而葩。
霜應豐山石，灰飛河內葭。
凉秋將落帽，斜漢挹浮槎。
老木圍岑寂，蒼苔積鬖髿。
瑶光天不遠，圭影日無差。
莫怪長吟苦，良金出汰沙。